  Анжелика Тихонова корреспондент Шаркан ёросысь Ӟузя черкогуртын «Культура малой родины» ӵектос улсын культура юртэз тупатъязы. Ужъёсты быдэстыны оглом 1 миллион манет кутӥзы. Со сярысь элькун тӧролэн но кивалтэтлэн пресс-службазы ивортӥз. Лулчеберет юртысь учкисьёслы залэз выльдӥзы – выжъёссэ, ӧсъёссэ, вӧлдэтсэ воштӥзы, выль светильникъёс пуктӥзы. Озьы ик сценалэсь но липетлэсь пулэсь конструкциоссэ тылпу потонлэсь утись суретэн буязы, сигнализациез эскеризы. Юрт котырысь отмосткаез тупатъязы. Со сяна, сценалы выль дӥсь вуризы. Ӟузяысь клубын сизьым огазеяськонъёс ужало. Пиналъёс театральной но инструментально-вокальной кружокъёсы ветло, мӧйыос – дышетско но кырӟан огазеяськонъёсы. Но тазалыксыя ӧжыт луонлыкъем муртъёс «Вдохновение» клубе пырисько. Культура юртысь коллективъёс Шаркан ёрослэсь данзэ элькун, улосвылкуспо фестивальёсын но конкурсъёсын утё. Артистъёс йӧскалык сямъёсты утён но азинтон бордын рос-прос ужало. Тодэ вайытом, кемалась ик ӧвӧл, тупатъян ужъёс бере Дэбес ёросысь Тыловай черкогуртын культура юртэз усьтӥзы.  Тегъёс: Лулчеберет Шаркан Удмуртия лэсьтськон  